Nii baihate esenetaaurera Jeroocuru rai:
“Rauhijiriin quere tonoraaichenete,
canu ere tonoraera esineneein neriquicheein.
Nii banate esinae rauhijiriin,
Cana Coaunera jerenohi coitucuhin raotojoeein jianacoon ichaonaa naineriquicheein”,
naa esenetaerauru rai Cana Coaunera Calaohi Jesosone janate:
“Canacaanu foeratera Abaraaun caje coaauneein nihein chunei fatoroon canacaanu cairichaera.
Inasiinte nii aitohine tocohaneei enene cuhaneeicha ichoreniha jianacoon mituhin nerichaanu.
Nechu jataain inoaelu caje coaauneein raotojoeein rerohecaeraelanaala ichohacaanu”,
naauruha nii esenetaaichuru Jorioocurune janate:
“Satiin quere tonoraauruhite jataain mululuhin osa tabai aiha ne.
Nii chunijiun cuhin nichotenaa nainerinaain.
Cana Coaunera Calaohineein nihanune jaunte ne carai rauhi jianacoon nii osa caje inara mitaanune coina.
Canu nii caje jianacoon inara mitaanunete esinae rauhijiriin jianacoon mituhin neriquicheein.
Abaraaunte chuhisi inara foeratera ne niqui,
nete casohin cajaonaa jerequiche,
quere esenetaeneeichene jaun.
Carelaa Ofa najaan quena inara rai aitoon.
Charijieein teeinti,
inara relaa inara inacane jaan ichaquiche,
nii rijijieeina canu netonai caletoaa Ofane jaa ichaaun”,
naa Jesosone janate:
“Abaraaunte canacaanu inacane”,
naauruha Jorioocurune janate:
“Esinae rauhijiriin Abaraaun calaohi neeichene jana nihanetera,
aichejetohalune rijijieein neriquiche inara netonai.
Nete esinae caletoaa Cana Coaunerane que aitocoaaunne coreniha casohin cajaonaa jerequiche.
Chabana nitohanai que nerurujuanaa jeriheilu Abaraaun.
Inarate aiha inara inacane rijijieein neeiche”,
naa Cana Coaunera Calaohi Jesosone janate:
“Coatiha unosineein nihacaanu,
Cana Coauneraachate canacaanu inacane”,
naauruha Jorioocurune janate:
“Cana Coaunera inara inaca niha netera,
canu belaicheeiche,
Cana Coaunera caje uhin cau turuhin nihanune jaun.
Coatiha casuujua caje coaauneein cau uhin turuhaaun.
Cana Coaunera te caletoae.
Quere esenetana jereneeichene jaunte,
caa inara rai aitocoaunne aonasineeinche.
Moconajaerate inara inaca ne.
Nii jaunte,
caje nenaa neeichene jaun niicha jereeicha ichaquiche.
Nii Moconajaerate inoaelu caje coaauneein soserejeein ne.
Chabana rauhijiriin chaque irihei.
Chaque irihanete nohane,
nichao nihana jaun,
casaje nujuaneein nihana jaun.
Esinae rauhijiriin aitocoaunne jaunte quesenetaeneeiche.
Chariji inara caje osaquiin nihanune coitucue.
Chanuna esinae rauhijiriin aitocoaaun natiin quesenetaeneeiche.
Cana Coaunera cacha nequichenetera,
Cana Coaunera ere rautaain aonaain tonorareeiche.
Cana Coaunera cacha neneeichene jaunte,
Cana Coaunera ere aohana jereneeiche.
Esinaete rauhijiriin osaaoquicha Samaria cocoaicha”,
naain Cana Coaunera Calaohi Jesoso cotaihuruha Jorioocurune jana:
“Nihei aansijieein nejeein osaaohaun.
Nechu acaihanejein Ofaacha jerenohin ichaain nihanune corenihate caansaine que ereeiche.
Coatiha,
‘Canune caohacha cachaneeun’,
naain irihaun.
Curuaanaaneeinte caeteein ne Ofa.
Esinaena rauhijiriin aitoon,
quere tonoraerate chabana nitajenaachara nejeein nereein”,
naa Jesosone janate:
“Esinaete osaaoquicha.
Inasiinte Abaraaun,
satiin Cana Coaunera ere bera inoaesihuru,
naaojoaihunri inae osichuruhalu inoaelu natiin,
chere tonoraeraacha nitajenaachara nejeein neeurureta.
Abaraaun amurijiriinna nereei iite.
Inae ohane jana ohacoaauruhalu Cana Coaunera ere bera inoaesihuru netonai natiin.
Chaneeina jana ii nereei”,
naauruha Jorioocurune janate:
“ ‘Canune inara curuaanaa caohati neeun’,
naain irihanune caohacharihei.
Nete caque:
‘Caate acaihanejein canu calaohine.
Nere tonoraauche’,
nae Ofa Cana Coaunera.
‘Cacoaunera’,
naaiche niqui.
Nete
coitucuujueneeiche.
Canune laaen coitucuun.
Inara rijijieein casaje nichaaunnena,
‘Coitucuhaaun’,
nareeun.
Esinaena rauhijiriin caraajenihane coaracaaunne jaun,
nere tonoraain caletoaane jaan ichaaun.
Inara foeratera Abaraaunte,
cau chauratane que catohaneein tururichaaunine coitucue.
Nii jaunte inae ena cau turuhanune jaun coroajeein rachoojoe”,
naa Cana Coaunera Calaohi Jesosone jaunte:
“Inasina saoquichoonca jaanacaaine coaalanaala,
canacaanu foeratera Abaraaun coaareei”,
naauruha Cana Coaunera Calaohi Jesoso rai Jorioocurune jana:
“Aihanu.
Esinaena rauhijiriin aitoon.
Inae inoaelune Abaraaun ajiniha nesiha neeun canu”,
naa Cana Coaunera Calaohi Jesosone jaun,
ajeri mucuutaaure,
que bodoosihuruhane coina.
Ajeri mucuutaauruhane janate,
jianatoraain acaauru cataaun cuhin,
Teenforo caje mituhin amue.